section_heading: Radnja
paragraph_text: Na otoku, nakon što je Kate Austen (Evangeline Lilly) nestala u oknu, John Locke (Terry O'Quinn) se spušta kroz njegov otvor i pronalazi je onesviještenu na podu u sobi s kompjuterom. Naoružani Desmond (Henry Ian Cusick) prilazi im s leđa i upita Lockea je li to "on". Locke u početku kaže da jest, ali neuspješno odgovara na postavljenu zagonetku. Sve to natjera Desmonda da uperi u njih pušku i naredi Kate da zaveže Lockea. Međutim, Locke uvjeri Desmonda da bi Kate trebala biti ta koja je zavezana. Desmond se složi, a dok ju veže Locke daje Kate svoj nož prije nego što ju Desmond zaključa u mračnu prostoriju. Kate se oslobađa i shvati da se nalazi u prostoriji prepunoj hrane u kutijama s čudnim oznakama. Nakon toga Kate se penje kroz otvor za ventilaciju.